b'\n_START_ARTICLE_\nSven Hansen Heidelberg\n_START_PARAGRAPH_\nSven Hansen Heidelberg (1/6-1950) er fundraiser for B\xc3\xb8rnehj\xc3\xa6lpsdagen fra 2014 og forhenv\xc3\xa6rende chef for Tivoli-Garden._NEWLINE_Sven Hansen Heidelberg var gennem en menneskealder leder af Tivoli-Garden i Tivoli, K\xc3\xb8benhavn. Samtidig er han den medarbejder, der har v\xc3\xa6ret l\xc3\xa6ngst tid i Tivoli, nemlig 47 \xc3\xa5r (40 \xc3\xa5rs jubil\xc3\xa6um i 2007, hvis man ikke medregner hans egen tid som garder)._NEWLINE_Sven Hansen Heidelberg afsluttede realeksamen (R\xc3\xa5dmandsgades Skole) i 1967 og var selv medlem af Tivoli-Garden fra 1962, hvor han spillede tromme og basun, og sluttede af p\xc3\xa5 tambourmajor-posten som 16 \xc3\xa5rig. I sommers\xc3\xa6sonen 1967 blev han ansat som intern postomdeler og aftenpiccolo i Tivoli. Tivoli-Gardens dav\xc3\xa6rende chef, Kaptajn Qvist, ansatte Sven Hansen Heidelberg som deltidsassistent, og fra 1971 p\xc3\xa5 fuld tid._NEWLINE_Sidel\xc3\xb8bende tog Sven en administrativ uddannelse ved Flyvev\xc3\xa5bnet (1969) og gjorde her tjeneste som konstabel, kontraktansat ved Helikoptereskadrille 722 (1969-71). I 1973 blev den kun 23-\xc3\xa5rige Sven Hansen Heidelberg chef for Tivoli-Garden._NEWLINE_Sven Hansen Heidelberg har medvirket i utallige ugeblade (bl.a. Se&H\xc3\xb8r) i forbindelse med Tivoli-Garden, dog prim\xc3\xa6rt under navnet Sven Hansen. Han har ligeledes rejst over det meste af verden med Tivoli-Garden og har haft stor indflydelse p\xc3\xa5 et stort antal musikere i dansk musikliv._NEWLINE_Tilbage i 2005 modtog Sven Hansen Heidelberg en Pelikanpris, fordi han har givet blod 100 gange. Sven Hansen Heidelberg blev i 2010 udn\xc3\xa6vnt til ridder af dannebrog, og i 2013 modtog han Emil Holms Mindelegat i Koncerthuset i DR Byen._NEWLINE_Sven Hansen Heidelberg har v\xc3\xa6ret medlem af Kbh Vesterbro Rotary Klub fra 1996, pr\xc3\xa6sident for samme i 2006, medlem af Copenhagen International Club fra 2008 og medlem af "Tivoli-Clubben af 1868" fra 2010. Sven blev tildelt Paul Harris Fellow \xc3\xa6resbeviset i 2010._NEWLINE_Sven Hansen Heidelberg blev i januar 2014 afskediget fra Tivoli. Tivolis dav\xc3\xa6rende musikchef Henrik Engelbrecht udtalte: "Sven har gjort meget for Tivoli-Garden gennem fire \xc3\xa5rtier. At v\xc3\xa6re\xc2\xa0chef\xc2\xa0for noget gennem s\xc3\xa5 lang tid er faktisk helt uh\xc3\xb8rt i sig selv. N\xc3\xa5r vi ikke ser Sven som den rigtige, er det fordi, vi skal have garden ind i en ny periode, siger han til Berlingske."  Familien var ikke enig i den freml\xc3\xa6gning og betegnede fyringen som uv\xc3\xa6rdig og respektl\xc3\xb8s. En underskriftindsamling blev sat i v\xc3\xa6rk hvor 955 personer skrev under p\xc3\xa5 en protest mod Tivolis opf\xc3\xb8rsel.'